### | | | | --- | --- | | | | | --- | | **Byråd** 25. februar 2020 Sagsnr. 710-2019-40847 Dok.nr. 710-2020-36168 Ingelise Larsen | | 33.                 Plan og principper for styrkede inkluderende fællesskaber i dagtilbud og skoler - Åbent

###

|  |  |
| --- | --- |
| Tidl. politisk behandling |  |
| Forventet sagsgang | BS-U, ØK, BY |
| Lovgrundlag | Folkeskoleloven, Dagtilbudsloven, Lov om Social Service, Bekendtgørelse om folkeskolens specialundervisning og anden specialpædagogisk bistand |

###

**SAGENS INDHOLD**

Byrådet skal i denne sag tage stilling til følgende:

·
Forslag til tids- og procesplan for det videre arbejde med at
styrke inkluderende fællesskaber i dagtilbud og skoler. I planen indgår, at der
skal udarbejdes forslag til omlægning af skolernes specialundervisning.

·
Forslag til principper for inkluderende fællesskaber i [adresse]
Kommune som afsæt for det videre arbejde.

·
Forslag til formål for anvendelse af puljen til styrkede
indsatser mv. i dagtilbud og skoler afsat i budgetaftalen for 2020-23
(U-307ny).

Forslag til tids- og procesplan samt forslag til principper
for det videre arbejde med inkluderende fællesskaber er vedlagt som bilag.

Baggrunden for denne sag er, at der over de seneste år er
sket en stigning i antallet af børn og unge, der ekskluderes fra de almindelige
læringsmiljøer til specialundervisning og specialgrupper. Derudover henvises
væsentligt flere børn til individuel udredning hos Pædagogisk Psykologisk Rådgivning
(PPR). Dagtilbud, skoler samt Børn og Familie oplever således et pres på inklusionsopgaven.

Andelen af skolebørn, der henvises til specialundervisning,
som skolerne medfinansierer, er fra 2017 til 2019 steget fra ca. 3,4 pct. til
ca. 4,6 pct. Disse børn og unge modtager ofte dag- og skoletilbud uden for
deres skoledistrikt, hvortil de befordres med bus eller taxa. Det medfører en
øget risiko for, at de ekskluderes yderligere fra de almindelige fællesskaber i
deres nærmiljø.

Den øgede eksklusion medfører et økonomisk pres som følge af
stigende udgifter til specialtilbud. Budgetmodellen for specialundervisning
betyder, at skolerne medfinansierer ca. 160.000 kr. pr. år for hver elev, der
henvises til specialundervisning. Der har siden skoleåret 2013/14 været lagt
budget ud til skolerne til specialundervisning baseret på, at ca. 3,5 pct. af
børnene henvises til specialundervisning.

Det aktuelle niveau for henvisninger til specialundervisning
betyder, at skolerne afholder udgifter på årligt ca. 7 mio. kr. mere end
forventet. Disse udgifter afholdes inden for skolernes samlede budgetter, og
hvis ikke udviklingen bremses eller vendes, er der risiko for en udhuling af de
decentrale økonomiske rammer for den almindelige undervisning.

**VURDERING**

Børn og Kultur vurderer, at den ovenfor beskrevne udvikling
med øget ekskludering af børn og unge er problematisk af flere grunde.
Udviklingen er heller ikke i overensstemmelse med Byrådets vision i børne- og
ungepolitikken om, at alle børn og unge skal opleve at høre til og være en
betydningsfuld del af bæredygtige fællesskaber.

Forskellig forskning viser, at det kan have vidtrækkende
konsekvenser for børn og unges videre vej i uddannelse og job, hvis de har
været ekskluderet til specialundervisning. Der er stor risiko for, at disse
børn og unge aldrig bliver en del af de almene fællesskaber igen.

I forlængelse heraf vurderes det, at der er behov for at
igangsætte initiativer, der kan medvirke til at reducere det afledte økonomiske
pres af den øgede ekskludering, således at både den almenpædagogiske og
specialpædagogiske opgave i dagtilbud og skoler bedre kan løses inden for den
samlede økonomiske ramme. Udfordringen gælder i særlig grad skolernes
specialundervisning.

**Behov for omlægning**

Børn og Kultur vurderer, at der er behov for at nytænke og
omlægge den måde, der arbejdes med inkluderende fællesskaber på i dagtilbud,
skoler samt i Børn og Familie. Som led heri skal der ses nærmere på
mulighederne for at omlægge strukturen på det specialpædagogiske område. Til
grund for denne vurdering ligger en række dialoger i Børne- og Skoleudvalget,
dialoger med lokale ledere, inspiration fra nabokommuner samt fra en national
udredning af det specialpædagogiske system i [adresse]. Hertil kommer interne
analyser af den specialpædagogiske struktur i [adresse].

Børn og Kultur vurderer, at den overordnede retning for en
kommende omlægning skal være, at de specialpædagogiske miljøer og ressourcer i
højere grad forankres i børnenes nærmiljø, det vil sige i det lokale dagtilbud
og den lokale skole. Det kan fx betyde, at alle skoler i et vist omfang skal
tilbyde specialundervisning i klasser eller på hold.

Formålene med omlægningen vil blandt andet være:

·
At alle børn og unge skal opleve meningsfuld deltagelse og
tilhørsforhold i fællesskab med jævnaldrende

·
At flere børn og unge med behov for specialpædagogisk støtte
trives i deres nærmiljø frem for at trækkes ud af de almene fællesskaber

·
At fremme mulighederne for, at dagtilbud og skoler kan løse de
specialpædagogiske opgaver inden for de eksisterende økonomiske rammer.

Som det fremgår af tidsplanen, kan forslag til styrkede
inkluderende fællesskaber, herunder en omlægning af specialpædagogiske tilbud
og indsatser, forelægges Byrådet i maj 2020.

**Forslag til principper for inkluderende fællesskaber**

Børn og Kultur vurderer, at der indledningsvis skal sættes
politisk retning for forslaget til omlægningen. Den politiske retning vil danne
grundlag for Børn og Kulturs udarbejdelse af forslag til konkrete,
organisatoriske forandringer. Derudover vil en beslutning om retningen skabe
offentligt kendskab til de forestående forandringer og gøre det muligt for den
kommunale organisation at forberede sig på ændringerne.

Det foreslås, at de principper for inkluderende
fællesskaber, der fremgår af bilag 2, godkendes som grundlag for det videre
arbejde.

Foruden disse principper vil forslaget til en omlægning til
styrkede inkluderende fællesskaber i maj 2020 bygge på resultatet af de
igangværende analyser af den nuværende organisering af specialpædagogiske
indsatser, specialgrupper og specialundervisning i dagtilbud og skoler.

**Formål for anvendelse af puljen til dagtilbud og skoler
med budget 2020-23**

I budgetaftalen for
2020-23 blev der afsat en pulje på 2,0 mio. kr. til styrkede indsatser mv. i
dagtilbud og skoler (U-307ny). Til grund for puljen lå en række administrative
og politiske forslag vedrørende styrkelse af inkluderende læringsmiljøer,
herunder styrket indsats mod skolefravær mv. På baggrund af drøftelser mellem partierne
bag Budget 2020-23 foreslår Børn og Kultur, at formålet med midlerne skal være
at understøtte nytænkningen og omlægningen af de inkluderende fællesskaber,
herunder bidrage til opbygningen af en ny struktur for specialtilbud i
dagtilbud og skoler. Det betyder, at den endelige udmøntning af puljen foreslås
at ske i sammenhæng med fremsættelse af forslag til omlægning af det
specialpædagogiske område i maj 2020, jf. tidsplanen.

**ØKONOMI**

Med denne sag forslås det, at der fastlægges et formål for
anvendelsen af puljen på 2 mio. kr. afsat i budgetaftalen for 2020-23 til
styrkede indsatser mv. i dagtilbud og skoler (U-307ny). Sagen har derudover i
sig selv ikke økonomiske konsekvenser.

Som beskrevet ovenfor medfører den stigende ekskludering af
børn og unge til specialundervisning et økonomisk pres på især skolerne. Det
samlede budget til specialundervisning udgør i alt ca. 90 mio. kr. inklusiv
centrale midler til blandt andet befordring og specialundervisningspladser i
andre kommuner. Der har siden skoleåret 2013/14 været lagt ca. 37 mio. kr. af
det samlede budget ud til skolerne til takstbetaling til specialundervisning. Derudover
er der udlagt ca. 16 mio. kr. af det samlede budget til inkluderende tiltag i
regi af den almindelige undervisning. Stigningen fra 2017 til 2019 i antallet
af børn, der henvises til specialundervisning, har betydet en merudgift for
skolerne på ca. 7 mio. kr. i 2019. Denne merudgift forventes endvidere at stige
i 2020 baseret på de seneste opgørelser over elever i specialundervisning.

På baggrund af det økonomiske pres lægges der i denne sag op
til, at Byrådet i maj 2020 skal tage stilling til en omlægning på det
specialpædagogiske område. Der skal i den forbindelse tages stilling til den
fremadrettede økonomistyring på området, herunder forudsætningerne for
opretholdelse af økonomisk balance og eventuelt revision af budgetmodeller.

**INDDRAGELSE**

Børn og Kultur er allerede i dialog med ledere og
medarbejdere om arbejdet med udviklingen af inkluderende fællesskaber, herunder
er lokale ledere involveret i de nævnte analyser af den nuværende struktur for
specialgrupper og -undervisning i dagtilbud og skoler.

De forslåede principper i denne sag skal understøtte den
fortsatte dialog og det videre arbejde med at udarbejde forslag til omlægning
til mere inkluderende fællesskaber. Børn og Kultur forslår i udkastet til tids-
og procesplanen, at ledere og medarbejdere i dagtilbud, skole og Børn og
Familie samt øvrige relevante parter inddrages i denne proces.

**INDSTILLING**

Direktøren for Børn og Kultur indstiller til Byrådet:

1.
At forslag til tids- og procesplan for
det videre arbejde med inkluderende fælleskaber godkendes.

2.
At forslag til principper for styrkede
inkluderende fællesskaber godkendes.

3.
At forslag til formål for anvendelse af puljen
til styrkede indsatser mv. i dagtilbud og skoler i budgetaftalen for 2020-23 godkendes.

**BESLUTNING**

***Børne- og Skoleudvalget, 6. februar 2020:***

Fraværende:Ivan Hansen

Ad 1. Indstilles godkendt, idet det forventes, at sagen
vedrørende udmøntning af principperne i maj 2020 forelægges Byrådet til endelig
behandling i august eller september 2020.

Ad 2. På baggrund af drøftelser i udvalget revideres forslag
til principper og vedlægges sagen som nyt bilag, der indstilles godkendt.

Ad 3. Indstilles godkendt.

***Økonomiudvalget, 18. februar 2020:***

Fraværende:Ingen

Indstillingen fra Børne- og Skoleudvalget indstilles
godkendt.

**Bilag**

|  |  |
| --- | --- |
| Forslag til tids- og procesplan for det videre arbejde med inkluderende fællesskaber | 710-2020-7551 |
| Revideret forslag til principper for styrkede inkluderende fællesskaber - 7. februar 2020 | 710-2020-32201 |